Hari.
Galiléia ꞌdakoa avakakafianiha adani Jesus.
Gerasa kaarabonia avakoꞌomisiꞌaha.
Avigaimoriꞌaha.
Oniaroa,
Jesu-ra karagararihaꞌaha ada makhira kabajadiki ꞌdama kania khanaina.
Jaꞌdi kahodijamaꞌoki bodinia ibaviki ada makhira kabajadiki.
Ijaꞌaria vagathibakhiaha,
vanofiki ida vanaahovini correntea,
ni-vakaabokaki ada makhira.
Bikanaꞌbararaharahabakhiamanihi ida corrente saꞌa,
ꞌdama hiki kodabohabakhiani hiki.
Ni-nahina bikaabokaki ada makhira.
Mahi oadani,
joma oadani,
ꞌdama kania adahana,
arabo namahikia adahana jaboni,
bodiꞌbarahaꞌaha,
abono-ra vasiinanahaꞌaha jaꞌdia.
Hari.
Kabajadikia napaja bianokiha ada Jesus.
Kiꞌdarahahaꞌaha,
kajoꞌatharariꞌaha Jesus viaha.
Jesua biniꞌaha:
—Bajadi,
akaraꞌoꞌa!
Kabajadikia biniꞌaha bodiꞌbarahana:
—Jesus,
nahina hida kodiania inofija?
Ivani Deus danoki nama hojaki kaisai i.
Deus onina ira okanikhariaki bana ho.
Hariꞌa jaharikia haria arakha bana.
Jesua binanaꞌdohiha ada makhira kabajadiki:
—Nahina ionija?
Bigathanihi ida Jesus athi:
—Oonina ipohiki.
Bajadi vâipohiki hora vagathivini mani ida ijaꞌari hora vanaonivini hija Îpohikia.
Hariꞌa vaꞌora karona bana ibavi hoariha avikhana — Jesu-ra niꞌaꞌaha ada makhira kabajadiki.
Hari.
Arabo namahikia vahojamaniha adani hirari vaipohiki viꞌbaiki.
Bajadi Jesu-ra vakanikhariadanokiꞌaha:
—Haria karonaꞌa hirari vakadiania mahija haria vavaadahaꞌavini.
—Vaadahaꞌa!
— Jesus vaꞌora niꞌaha adani bajadi.
Hari.
Makhira kania vakaraꞌoꞌaha adani bajadi,
hirari-ra vagathiꞌaha.
Hirari vaipohina 2 mil.
Vâipohiꞌoamanira adani hirari.
Vakiꞌdarahahaꞌaha,
avikharafoniha,
arabo aꞌdomarariki kania avakiꞌdafafoniꞌaha,
avahidanaꞌaha.
Oniaroa,
vaofiniꞌaha adani makhira hirari-ra avakadavaꞌaki,
avigaꞌaha.
Ijaꞌari vaibavia avakhanoꞌaha,
vaꞌora vakanamoniꞌaha hirari vapohimajaꞌina.
Ijaꞌari gorania vakaikahinanaꞌaha,
vaꞌora vakanamoniꞌaha.
Oniaroa,
moni kamithava vaꞌora vanavanavanahaꞌaha adani hirari vapohimajaꞌiki.
Jesus kania avikhaha.
Vanokiꞌaha ada makhira kabajadijanarina.
Jahana vani vanokiꞌaha.
Vithina,
kamakariꞌina jaboni vanokiꞌaha.
Ni-kabajadijanaki.
Hirari-ra avakadavaꞌaki vaꞌora vaniꞌaha adani vaavanavanahaki:
—Anokiꞌiki ada Jesus makhira kabajadiki-ra anaihotaꞌavini.
Vaꞌora anokiꞌiki adani hirari vapohimajaꞌina.
Hari.
Gerasa kaaraboni kaijaꞌarini adani moni-ra vakamithaꞌiki.
Vakavaꞌibodivaraniꞌaha.
Jesu-ra vifiniꞌaha.
Vaniꞌaha:
—Ajihiꞌa bana akadiaraboa.
Hari.
Ajihiꞌaha ada Jesus.
Kiꞌdamana kabaꞌi,
kabajadijanariki Jesu-ra kanikhariadanokiꞌaha:
—Onofiki ida kadania ookhana.
Jesua biniꞌaha:
—Iniani.
Igorania ajoiꞌa bana mahija kadaijaꞌari-ra vaꞌora vara iniꞌavini hini hida Deus ira kajoamoravini,
Deus ira vaꞌadivini.
Oniaroa,
ajihiꞌaha ada makhira Decápolis kaaraboni kaijaꞌarini-ra vaꞌora kanamonivini hiꞌihi ida Jesua bikajoamoraꞌavini,
oniani ida ijaꞌari hahavi Jesu-ra vakavaꞌibodivaranikarahovini hija.